Video: Lomp klant verwoes 4 TV’s binne 3 sekondesSkermskoot uit die video ŉ Winkel wat elektroniese toestelle verkoop, het kringtelevisiebeeldmateriaal op sosiale media gedeel van ŉ lomp klant wat vier televisies, ter waarde van ongeveer R85 000, binne drie sekondes verwoes het. HBH Woolacotts in Engeland het op YouTube gesê die skade aan die vier televisies by hul St Austell-tak beloop meer as £5 000. Die beeldmateriaal wys hoe die onbekende man na die televisies stap om dit van nader te bekyk. Hy buk dan om nader ondersoek in te stel, en stamp per ongeluk een van die televisies om, wat dan soos ŉ domino ŉ tweede stel ook laat omval. Wanneer die man opstaan, stamp hy die twee televisies agter hom ook om. Hy en die verkoopsassistent kon maar net met hul hande in hul hare staan. Mike Collins, assistentbestuurder van die winkel, het aan die plaaslike koerant, The West Briton, gesê sy bestuurder het hom gebel om te sê: “Jy sal nooit raai wat gebeur het nie.” “Ek was baie geskok,” het Collins gesê. Die voorval het reeds op 26 September plaasgevind, maar die winkel het die beeldmateriaal eers die afgelope week vrygestel. Die video is reeds deur meer as 3 miljoen mense gekyk.